《南溪诗》
唐代·李渤

玄岩丽南溪，新泉发幽色。岩泉孕灵秀，云烟纷崖壁。

斜峰信天插，奇洞固神辟。窈窕去未穷，环回势难极。

玉池似无水，玄井昏不测。仙户掩复开，乳膏凝更滴。

丹砂有遗址，石径无留迹。南眺苍梧云，北望洞庭客。

萧条风烟外，爽朗形神寂。若值浮丘翁，从此谢尘役。

作者简介：李渤（772年—831年），字澹之，成纪（今甘肃泰安）人，一说洛阳人，唐代大臣。青年时代与仲兄李涉隐居庐山和嵩山，砺志诗文，博学多才，有“李万卷”之称。曾任著作郎、右补阙、虔州刺史、江州刺史、谏议大夫、给事中等职。因政绩卓著，后人在兴安建“四贤祠”、在桂林建“七公祠”以祀。